પોતાના આલીશાન મકાનના એક ખૂણાના રૂમમાં એ બાવન વર્ષના ભાઈ આજે પોતાના જીવનની અંતિમ ઘડીઓ લગભગ બે મહિનાથી ગણી રહ્યો હતો… લોકો જ્યાં ભગવાન પાસે બે હાથ જોડી જીવનની ભીખ માંગતા હોય છે ત્યાં એ ભાઈ ભગવાન પાસે આંસુ ભરેલી આંખોથી છેલ્લા બે મહિનાથી દિવસના ચોવીસ કલાકની પ્રત્યેક ક્ષણમાં પોતાના મૃત્યુ માટે ભીખ માંગતો હતો… એ બોલી તો ક્યાં શકતો હતો પણ એના વાર્તાલાપ માટેના સાધનરૂપ એની પથારી પાસે રાખેલ સ્લેટમાં પેન વડે એ ભગવાનને પોતાને મૃત્યુ આપી દેવાની કૃપા કરવા રીતસર જાણે વિનવતો હતો… અને ભગવાન પણ જાણે હસતા હસતા એની મૃત્યુની તિથિ પાછી ઠેલવી રહ્યો હતો.